সরকার সকলের অভিভাবক। তাহলে রাজ্য সরকার দু’জায়গার কর্মচারীদের ক্ষেত্রে দু’রকম অবস্থান নেয় কী করে? কলকাতা হাইকোর্ট আজও এই প্রশ্নের স্পষ্ট জবাব পেল না রাজ্যের থেকে। গত কয়েকমাস ধরে দীর্ঘ শুনানির পরে মঙ্গলবারই শেষ হল রাজ্যের আডভোকেট জেনারেলের বক্তব্য পেশ। এবার জবাব দেবেন মামলাকারীদের আইনজীবীরা। 
দিল্লি, চেন্নাইয়ে জিনসপত্রের দাম বেশি, ঘরভাড়া বেশি, পড়াশুনোর খরচও বেশি। তাই দিল্লি, চেন্নাইয়ের মতো ক্লাস ওয়ান সিটিতে এরাজ্যের কর্মরত সরকারি কর্মচারীদের ডিএ'ও বেশি। এমনই বক্তব্য রাজ্য সরকারের। 
কিন্তু বিচারপতি দেবাশিস করগুপ্ত এবং বিচারপতি শেখর ববি শরাফ রাজ্যের কাছে একই প্রশ্নের জবাব এদিনও শুনতে চায়। ডিভিশন বেঞ্চের প্রশ্ন, এই রাজ্যে কর্মরত এবং দিল্লি, চেন্নাইয়ে পশ্চিমবঙ্গ সরকারের কর্মচারীদের মধ্যে তফাতটা কোথায়? তাঁদের সিনিয়রিটি, অভিজ্ঞতা, প্রশিক্ষণ কোনটা আলাদা? কেন ডিএ পাওয়ার ক্ষেত্রে কেউ কেন্দ্রীয় সরকারের সমান ডিএ পাবে আর কেউ (এ রাজ্যে কর্মরতরা) পাবে তার চেয়ে কম হারে ডিএ?
আদালতের আরও প্রশ্ন— দিল্লি, চেন্নাইয়ে কর্মরতদের কেন্দ্রের সমান হারে ডিএ দেওয়ার ক্ষেত্রে রাজ্য সরকার কোন রুল ফলো করে? এর জন্য কি আলাদা কোনও আইন রয়েছে? সরকারকে তো এর ব্যাখ্যা দিতে হবে। কারণ, আমাদের দেশে একটা সংবিধান আছে, সরকার আছে। একটা ওয়েলফেয়ার স্টেট কখনো কি এ ভাবে বৈষম্য করতে পারে তার কর্মচারীদের সঙ্গে?
রাজ্যের আডভোকেট জেনারেল কিশোর দত্ত সরকারের বক্তব্য জানানোর শেষ দিনে একই উত্তরে অবিচল থাকলেন। তিনি বলেন, ডিএ পাবার কোনও আইনি অধিকার নেই রাজ্যের সরকারি কর্মচারীদের। তাই এ রাজ্যের কর্মচারীদের সঙ্গে দিল্লি, চেন্নাইয়ে কর্মরতদের সঙ্গে তুলনা টানাটাও অপ্রাসঙ্গিক। ফলে যেখানে ডিএ পাওয়ার অধিকারই নেই, সেখানে মামলাকারীদের কোর্টে আসারও দরকার ছিল না। আর দিল্লি, চেন্নাইয়ে এ রাজ্যের কর্মরতদের ডিএ প্রসঙ্গে এজি কিশোর দত্তের বক্তব্য, ডিএ পাওয়া আইনি অধিকার নয়, সরকার নীতিগত বাধ্যবাধকতার কারণে এটা কর্মচারীদের দেয়। তাই কাকে কত শতাংশ ডিএ দেওয়া হবে সেটা সরকারের ইচ্ছার উপরেই নির্ভর করে। 
এই মামলার পরবর্তী শুনানি আগামী ১৭ জুলাই।